**Лакхарчу тобанехь д1аяхьа леринчу занятин план – конспект.**

**Коьчал:** «Сан доьзал»

**Коьрта 1алашонаш:**

- доьзалх лаьцна берийн кхетам кхиор;

- кицанийн, ловзарийн г1оьнца берийн къамел кхиор;

- доьзале, дега – нене, гергарчаьрга болу безам ч1аг1бар;

- доьзалехь воккхачуьнан а, жимачуьнан а лерам бан 1амор;

**Кхетош - кхиорхочо д1ахьун йолу методически приемаш:**

- дешнаш т1ехь болх: «хьаьхьамч», «мужалт», «къовламе»;

- къамел;

- хаттарш;

- ловзарш;

- сурт кечдар.

**Г1ирс:** доьзалх лаьцна суьрташ, кицанаш, х1етал – метал, ловзарш, буьрка, к1айчу мужалта т1ехь диттан бух, суьрташ, хьаьхьамч, салфеткаш, мукъам, хазахетаран минот «Баба».

**Заняти д1аяхьар**

**1. Маршалла хаттар.**

- Шуьга ду маршалла

Хьомсара кхиорхой.

Дехийла, ирс хуьлда,

Г1овтталаш шу хьала

Могуш – маьрша шу гар -

Дийнан беркат ду.

1илмане шу кхийдар –

Мах боцу совг1ат.

(бераш гуо а бой д1ах1уьтту)

**Кхетош - кхиорхо:** - Тахана вай долчу хьошалг1а, вайн берийн бешара белхалойн тоба еана, цаьрга маршалла а хоттуш д1адолор ду вай вешан цхьанакхетар.

-Бераш, хьешашка а хьовсий дела а лой, маршалла хаттий вай? Марша дог1ийла шу, хьеший!?

- Вай таханлера цхьанакхетар самукъане, беркате хилийта, вайн уьйраш ч1аг1ъеш вовшашка а маршалла лур ду вай.

Бераш гуонах гулдели,

Со хьан доттаг1, хьо сан доттаг1

Куьйгаш вовший схьа а лаце

Вовший дела къажий вай?

**2. Дагадовлар «Доьзал»**

- Шуна дика дийцарг, диканца шу дахарш!

- Сема ладог1алаш, диканиг схьаэцалаш, вочух ларлолаш!

- Х1етал – металан г1оьнца тахана вайна хуур ду вайн цхьанакхетар стенах доьзна ду. Х1етал – метал хаийла шуна:

Да а ву сан,

Нана ю,

Де - да ву сан,

Де – нана а ю,

Ткъа церан - со ву.

Х1ун ю иза? (Доьзал бу)

- Доьзал бохучу дашах муха кхета шу? (Доьзал – уьш вайца цхьана х1усамехь деха адамаш ду. Масала: Да, Нана, йиша, ваша)

- Нийса боху. Кхин а – гергарнаш.

**3. Суьртах лаьцна дийцар.**

- Уьн т1ехь кхозуш суьрташ ду доьзалх лаьцна «Тхан доьзал». Хьанна лаьа суьрте а хьожуш шендоьзалх лаьцна дийца (Бераша шайн лаамца т1е а бог1уш дуьйцу доьзалх лаьцна)

Хеттарш:                                                                                                                                 - Хьо хьаьнца веха?

- Шун доьзалехь уггар воккха мила ву?

- Уггар жима?

- Хьа дола хьан до?

- Ахьа муха до хьай ден а, ненан а, йишин а, вешин а дола?

- Хьуна хьай гергарниш дукха безий? Х1унда?

**4. Психогимнастика «Доьзал»**

- Гайта, муха сибат хуьлу ден а, ненан а самукъадаьлча?

- Уьш цецбоьвлча?

- Церан дог даьт1ча?

- Уьш кхерабелча?

- Уьш оьг1аз бахча?

- Уьш парг1ат боьвлча?

**5. Хазахетаран минот «Баба»**

**6. Ловзар «Хьо сан мила?»**

Мила ваша, мила доттаг1,

Чехкка гуо бай х1итта д1а!

Куьйгаш лаце сихха схьа

Ловзар чехкка доладе.

(Бераш гуо а бой д1ах1уьтту, хьехархочо берашна т1е а йоьдуш хотту:)

- «Со – нана хилча, хьо сан мила хуьлу?» (Йо1, к1ант)

Жоп делларг, коьрта ловзархо хуьлу, цо кхечуьнга хотту:

- «Со – да хилча..., со – ваша.., со – йиша.., со – де - нана.. ишта кхин д1а а?

- Дуьненахь адамийн доьзалал гергара а, юххера цхьа а вац. Доьзалехь хьо лоруш вацахь – наха а хьо лоьрур вац. Доьзалехь воккхачуьнан а, жимачуьнан а лерам хила беза. Воккханиг чу ваьлча, шен дег1 нисдеш дег1а т1е х1отта веза. Воккхачо къамел деш дика ладог1а деза. Дас – нанас бохург деш хила веза. Доьзалехь къинхетаме хила веза.

- Массо а доьзал диттах тера бу, х1унда аьлча, диттийн орамаш т1аьхь – т1аьхьа лаьтта бухе доьлху – уьш вай дай, де - дай бу, ткъа церан доьзалш диттийн геннаш ду, г1аш ду. Цуьнах терра вай дуьненчу а довлале, вайн хилла болу дай – наной вайна ца бевза.

**7. Кхетаме ловзар «Дикачу г1уллакхийн г1утакх»**

Бераш, шуна лаьи шай гергарчера дог хьаста?

Ойла ейша, х1ун дина хьостур дара аша ден, ненан, ден – ненан, ден – де дог? (диканиг дарца)

Т1аккха вайна г1о дийр ду дикачу г1уллакхийн г1уткхо.

Гуо а бай д1ах1итти вай? Х1инца, шайн гергарчарна хазахетан долчу дикана ц1е а йоккхуш, даггара, х1ораммо а шен – шен рог1ехь г1утакхчу дог дуьллар ду.

- Аса пхьег1аш юьлур ю.

- Аса зезагашна хи тухур ду.

- Аса тайнигаш схьалахьор ю.

- Аса чу нуй хьокхур бу.

- Аса мотт д1алуьстар бу.

- Со дика 1ийра ву.

Хьовсал, мел дегнаш хили вайн г1утакх чохь, оццал дика г1уллакхаш дукх шуна т1ехь.

**8. Кхетаме ловзар «Мила, муха?» (Буьрканца)**

Караде мелла дукха дешнаш: дех, ненах, йишех, вешех, де – дех, де – ненах лаце.

Нана (муха ю?) — хаза, догц1ена, к1еда, мерза;

Да — онда, хьекъале, къовламе;

Де - нана — къена, къоьжа, къинхетаме;

Де - да — къена, хьекъале, оьзда, дика;

Йиша — самукъане, т1ахъаьлла, хаза;

Ваша — дика, онда, жима, воккха, къинхетаме, самукъане.

- Шуна кхин цхьа х1ума хаьий, шун кхи а цхьа доьзал буйла, шу гича хазахеташ, шуна са а хьийзаш, шу дог1у лар а деш, шуьца ловза а ловзуш, шуна туьйранаш а дуьйцуш, шу кхетош кхиа а деш, шуна мерза кхача а луш. Х1ун ю иза? (Берийн беш)

- Тахана, аса шуна т1едуьллу, вешан шолг1ачу доьзалехь – вайн берийн бешахь тобанан дитт кхиор. Реза дуй шу? Шуна х1ун аьлла хета, барт болуш буй вайн шолг1а доьзал? (Берийн жоьпаш)

-Болх д1аболабале вай куьйгийн п1елгаш кечдийр ду.

**9. П1елгийн ловзар «Бертахь доьзал»**

Х1ара п1елг – дада,

Х1ара п1елг – баба,

Х1ара п1елг – да,

Х1ара п1елг – нана,

Ткъа х1ара – со,

Цхьаьна – бертахь доьзал.

**10. Сурт диллар кехатца**

**11.** Шуна кхин цхьа х1ума хаьий, доьзалх лаьцна кицанаш:

1. Ваша ваша ву, эшначу меттехь хьалха х1уттуш велахь.

2. Ваша воцу йиша - 1индаг1.

3. Вежарийн безам - т1улгал а ч1ог1а бу.

4. Дений - нанний муьт1ахь боцу доьзал - гергара мостаг1.

5. Дика доьзал кхиънарг нахалахь корта лекха хир ву.

6. Доьзал дика - беркат дукха.

7. Чохь ца хилла сий - арахь а хир дац.

**12. Жам1**

- Доьзал – ма гергара дош ду и, ма йоккха серло, йовхо, къинхетам бу оцу дашехь.

- Ма даккхий дуь вай вешан дех –ненах, йишех – вешех, церан дикаллех, хазаллех.

- Ма йиш яцара уьш бацахьара, ма даьсса хир дара х1ара маьлха ва дуьне.

- Муха синхаам кхоллало шун шайн доьзалах б1аьрг кхетча? (безам, марзо, самукъа, къинхетам)

- Х1унда кхоллало шун и ойла? (х1унда аьлча, шуна уьш беза дела, царна шу а дезадела)

Г1аттийначу дешаран белхан ша – шена таллам бар «Сан доьзал» аьллачу коьчаллийца, лакхарчу тобанца.

Шун тидам т1ебохуьйтуш заняти д1аяьхьнарг яра Баг1и к1ентан к1ента, 1умаран йо1, Разет.

**Коьрта 1алашонаш:**

- доьзалх лаьцна берийн кхетам кхиор;

- кицанийн, ловзарийн г1оьнца берийн къамел кхиор;

- доьзале, дега – нене, гергарчаьрга болу безам ч1аг1бар;

- доьзалехь воккхачуьнан а, жимачуьнан а лерам бан 1амор;

**Кхетош - кхиорхочо д1аяьхьна методически приемаш:**

- дешнаш т1ехь болх: «хьаьхьамч», «мужалт», «къовламе»;

- къамел;

- хаттарш;

- ловзрш;

- сурт кечдар.

**Г1ирс:** доьзалх лаьцна суьрташ, кицанаш, х1етал – метал, ловзарш, буьрка, к1айчу мужалта т1ехь диттан бух, суьрташ, хьаьхьамч, салфеткаш, мукъам, хазахетаран минот «Баба».

Дерригге занятин чулацаман дакъош рог1аллица а, чулацамца а цхьаьна коьчална чудог1уш дара.

Болх д1абаьхьира х1оттийначу занятин чулацамца. Х1ора 1алашо кхочушъян хьехаран некъ а хаьржнера. Берийн тидам дика т1ебахийта лелийра: мукъам, ловзарш, кхиболу г1ирсаш.

Занятин коьрта дакъа доьзал бохург х1ун ду, иза хьанах кхоллало хаийта, хаарш т1еч1аг1дан 1алашо йолош дара. Хьалхарчу декъана юкъа дог1у: маршалла хаттар, х1етал – метал хаар. Коьртачу декъана юкъа дог1у къамел дар, ловзарш дар, суьрташка хьовсар, жоьпаш далар. Хьехаран некъ а 1алашонашца бог1уш хаьржнера.

Йиллинчу къамелийн а, довзийтаран а кепехь йолчу занятехь мелла берийн тидам т1ебахийта, дог даийта, къамел кхио хьаьжира со, берийн дог – ойла хьалаойъуш хазахетаран минот а х1оттинера.

Берашца къамел дар синпарг1ате дара. Бераша х1айт аьлла болх бира. Тидам къаьстина дика бора.

Суна хета, бераша шайна т1едиллинарг кхочуш дина аьлла.

Кхоалг1ачу декъана юкъа дог1у: жам1 дар. Суна хета йиллина къамелийн а, довзийтаран а заняти синлааман, рог1аллин яра аьлла. Х1иттийна 1алашонаш кхочуш йина. Доьзал - Аллах1а делла сов1ат хилар, цуьнан иэшар, доьзал боцург га доцу дитт санна вуйла хаийтар.